Paterna subscriu junt amb 18 municipis de l’Horta Nord el conveni en defensa de la producció i consum de xufa i orxata
22/07/2015

# Paterna subscriu junt amb 18 municipis de l’Horta Nord el conveni en defensa de la producció i consum de xufa i orxata

[![La tinenta d'alcalde de l’Ajuntament de Paterna Eva Pérez en l’acte de suport a la xufa i durant la firma de l’Acord de Vera.](/images/noticias/2015/07/orxata.jpg)](/images/noticias/2015/07/orxata.jpg)

22.07.2015

La tinenta d'alcalde Eva Pérez ha firmat l’Acord de Vera, pel qual Paterna es compromet a treballar per la protecció i manteniment de la zona de producció de la D.O. Xufa de València i a defendre i promocionar tant el cultiu de xufa com el consum d’orxata

Com a capital de la comarca l’Horta Nord i municipi productor de xufa, Paterna ha participat hui en l’acte de suport a la Xufa de València amb l’objectiu de reforçar el cultiu d’este tubèrcul entre tots els municipis productors, promocionar-lo en tots els nivells i fomentar el consum d’orxata.

En representació de l’Ajuntament de Paterna, la tinenta d'alcalde Eva Pérez ha sigut l’encarregada de firmar ‘l’Acord de Vera’, un document en defensa de l’orxata i la xufa de València amb Denominació d’Origen i de l’horta on es cultiva al qual, a més de Paterna, s’han adherit els altres 18 municipis pertanyents a la zona de producció de xufa de València com són Albalat dels Sorells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Emperador, Foios, Godella, Massalfassar, Meliana, Moncada, Museros, Rocafort, Tavernes Blanques, València i Vinalesa.

Eva Pérez ha destacat la utilitat d’este acte impulsat pel Consell Regulador DO Xufa de València per a posar en valor un producte tan típic de València com és la xufa i una beguda tan saludable i autòctona com és l’orxata alhora que ha assenyalat que “la cita de hui no sols simbolitza la unió i suport entre els municipis productors de xufa sinó que constitueix un al•licient importantíssim, tant per al sector productor de xufa com per al sector elaborador d’orxata”.

Respecte a la producció de xufa a Paterna, Eva Pérez ha recordat que, encara que el municipi no és molt conegut per este cultiu, Paterna té més de 5 milions de metres quadrats d’horta i en ells disposa actualment de camps preparats per a cultivar este producte i, En este sentit, ha assenyalat “la ferma aposta del consistori per contribuir al creixement de la producció de la xufa en la comarca de l’Horta Nord i, per extensió, de potenciar el consum d’orxata, sobretot, entre els més jóvens”.

Durant la jornada, la tinenta d'alcalde s’ha acostat junt amb la resta de participants a alguns camps de cultiu de xufa en la partida de Vera d’Alboraia, han recorregut una cambra d’assecat, on han pogut comprovar el procés de selecció manual de la xufa i, finalment, han visitat l’Agromuseu de Vera, on ha tingut lloc la firma de l’acord.